যেমন ধরুন মমতা বন্দ্যোপাধ্যায়। তাঁর প্রতিপক্ষরা ফেসবুক, টুইটে তাঁর বিরুদ্ধে কী না বলে! আমি ১৯৮৪ থেকে তাঁকে দেখছি। তখন আমি বরুণ সেনগুপ্তের ‘বর্তমান’ কাগজে। কিন্তু তিনি যখন রেলমন্ত্রী, তখন বিভিন্ন সময়ে তাঁর সম্পর্কে সমালোচনামূলক লেখা লিখেছি। সে রকম লেখা বেরোলেই ক্ষিপ্ত হয়ে যেতেন দিদি। তখন ‘বর্তমান’ কাগজে প্রতি শনিবার আমার কলম বেরোতো। দিল্লির রাজনীতি। তাতে লিখলাম মমতার রাজনীতির দুর্বলতা। ঘটনাচক্রে সে দিন দিল্লিতে মমতার ফ্ল্যাটে আমার লাঞ্চ করার কথা। মেনু ছিল খিচুড়ি। তখন ওঁর সহকারী ছিলেন সোনালী গুহ, পরে যিনি বিধানসভার ডেপুটি স্পিকার হলেন। সোনালী আমাকে ফোন করে বললেন, ‘‘জয়ন্তদা, আজ আর খেতে আসবেন না। আপনার লেখা শুনে সকাল থেকে খুব রেগে আছে।’’ আমাদের সাংবাদিকদের আর এক সমস্যা হল, আমি কোনও সমালোচনামূলক লেখা লিখলে সেটা সেই রাজনেতাকে আমার আগেই অন্য সাংবাদিকরা জানাবেন। সে দিন সোনালীকে বললাম, আমি কিছু জানি না, আমার খুব খিদে পেয়েছে। খিচুড়ি খাবো বলে বসে আছি। আমি আসছি। গেলাম রামমনোহর লোহিয়া হাসপাতালের উল্টো দিকে এম এস ফ্ল্যাটে মমতার কাছে। প্রথম দিকটায় একটু রাগ রাগ ভাব ছিল। পরে দেখলাম, একদমই স্বাভাবিক। আগে মমতা রেগে যেতেন বেশি, কিন্তু তাৎক্ষণিক রাগ পড়তেও বেশি সময় লাগত না।